PATVIRTINTA

Kauno Panemunės pradinės mokyklos direktoriaus įsakymu

2024 m. vasario 9 d. Nr. V-25

**KAUNO MIESTO PANEMUNĖS PRADINĖS MOKYKLOS**

**VISOS DIENOS MOKYKLOS VEIKLOS ORGANIZAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Kauno Panemunės pradinės mokyklosvisos dienos mokyklos veiklos organizavimotvarkos aprašas (toliau – Aprašas) nustato visos dienos mokyklos (toliau – VDM) tikslus ir uždavinius, mokinių priėmimo į VDM grupę bei veiklos organizavimo joje tvarką, VDM grupės komplektavimą bei mokesčio dydį už VDM paslaugų teikimą.

2. VDM veikla organizuojama vadovaujantis Jungtinių Tautų vaiko teisių konvencija, Lietuvos Respublikos švietimo įstatymu, Rekomendacijomis dėl visos dienos mokyklos kūrimo ir veiklos organizavimo, patvirtintomis Lietuvos Respublikos švietimo ir mokslo ministro 2018 m. birželio 26 d. įsakymu Nr. V-606 „Dėl Rekomendacijų dėl visos dienos mokyklos kūrimo ir veiklos organizavimo patvirtinimo“, ir Kauno miesto savivaldybės tarybos 2023 m. gruodžio 19 d. sprendimu Nr. T-565 patvirtintu aprašu.

3. Kauno Panemunės pradinėje mokykloje įgyvendinamas pailgintos dienos VDM modelis. Mokykla VDM turinį parinko derindama formaliojo ir neformaliojo ugdymo programų, kitų ugdomųjų veiklų ir paslaugų teikimo seką, trukmę, kiekį, dažnumą, vietą, atsižvelgdama į mokyklos bendruomenės poreikius, mokyklos finansines galimybes ir mokyklos bendruomenės susitarimus.

4. Apraše vartojamos sąvokos:

4.1. **Grupės auklėtojas** – auklėtojas, dirbantis specialiojoje mokykloje ar ugdymo centre, įgyvendinančiame priešmokyklinio, pradinio ugdymo ir pradinio ugdymo individualizuotas programas, pagrindinio ugdymo ir pagrindinio ugdymo individualizuotas programas bei socialinių įgūdžių ugdymo programas.

4.2. **Laisvasis mokytojas** – fizinis asmuo, užsiimantis individualia švietimo teikėjo veikla.

4.3. **VDM grupė** – mokinių grupė, kuriai mokykloje po pamokų teikiamos ugdymo, užimtumo ir papildomų veiklų paslaugos.

4.4. **VDM grupės mokinys** – mokyklos mokinys, kuris naudojasi VDM grupės paslaugomis.

4.5. **VDM grupės mokytojas** – neformaliojo (papildomo) ugdymo organizatorius, dirbantis su VDM grupe.

4.6. Kitos Apraše vartojamos sąvokos suprantamos taip, kaip jos apibrėžtos Lietuvos Respublikos švietimo įstatyme.

**II SKYRIUS**

**VDM VEIKLOS TIKSLAS IR UŽDAVINIAI**

5. VDM tikslai:

5.1. teikti pagalbą šeimai ir sudaryti palankias sąlygas mokyklų mokiniams, besimokantiems pagal priešmokyklinio, pradinio ugdymo programas;

5.2. išplėsti ugdymosi turinį, organizuoti papildomas veiklas, ugdytis pagal socialinių įgūdžių ugdymo programas, ir siekti saugaus bei prasmingo užimtumo po pamokų.

6. VDM uždaviniai:

6.1. užtikrinti VDM grupės mokinių užimtumą pagal mokyklos direktoriaus patvirtintą metinį veiklos planą ir dienotvarkę;

6.2. įgyvendinant metinį veiklos planą ir dienotvarkę užtikrinti priežiūros, pamokų ruošos, neformaliojo švietimo, sveikatą stiprinančių veiklų dermę;

6.3. sudaryti galimybę VDM grupės mokiniams pagal poreikį gauti maitinimo paslaugas. Už VDM grupės mokinių maitinimą šios grupės veiklos metu moka mokinių tėvai (įtėviai, globėjai, rūpintojai) (toliau – tėvai) pagal mokykloje nustatytus maitinimo įkainius;

6.4. teikti informaciją mokinių tėvams apie mokinių dalyvavimą VDM grupės veiklose;

6.5. vykdyti VDM grupės lankomumo ir veiklų turinio apskaitą, organizuoti kokybišką grupės mokinių laisvalaikį.

7. Aprašo nuostatų privalo laikytis visose Kauno miesto savivaldybės biudžetinės bendrojo ugdymo mokyklos.

**III SKYRIUS**

**VDM GRUPĖS STEIGIMAS, MOKESČIO DYDIS IR MOKINIŲ PRIĖMIMAS**

8. VDM grupės steigiamos atsižvelgiant į mokyklos bendruomenės poreikį. Steigiant VDM grupes įvertinamos ir finansinės mokyklos galimybės.

9. VDM grupė komplektuojama einamiems mokslo metams iš mokyklos mokinių, ugdomų pagal priešmokyklinio ir pradinio ugdymo programas, VDM grupė gali būti komplektuojama iš vienos klasės, paralelių klasių ar klasių grupių.

10. Vienam mokiniui teikiamos VDM grupės paslaugos valandos įkainis – 0,60 Eur. Mažesnis VDM grupės paslaugos valandos įkainis – 0,30 Eur taikomas, jeigu tėvai augina vaiką iki 18 metų, kuriam yra nustatytas neįgalumas, ir pateikia prašymą kartu su teisę taikyti mažesnį įkainį patvirtinančiais dokumentais. Jeigu mokinio tėvai gauna socialinę pašalpą pagal Lietuvos Respublikos piniginės socialinės paramos nepasiturintiems gyventojams įstatymą ir atsakingas mokyklos darbuotojas, patikrinęs prašyme pateiktus duomenis, patvirtina, kad jie atitinka Socialinės paramos informacinėje sistemoje (SPIS) pateiktus duomenis, VDM grupės paslauga teikiama nemokamai.

11. Tėvai, kurių vaikams, vadovaujantis Aprašo 10 punktu, VDM grupės paslaugos gali būti teikiamos nemokamai arba taikant mažesnį, t. y. 0,30 Eur, įkainį, priimant vaiką į VDM grupę arba ne vėliau kaip per mėnesį nuo aplinkybių pasikeitimo turi pateikti prašymą teikti paslaugą nemokamai arba ją teikti taikant mažesnį įkainį. Kartu su prašymu teikti paslaugą taikant mažesnį įkainį, tėvai privalo pateikti vaiko neįgalumą patvirtinančius dokumentus. VDM grupės nemokama paslauga ar mažesnės kainos įkainis taikomas nuo prašymo arba nuo prašymo kartu su vaiko neįgalumą patvirtinančiais dokumentais pateikimo dienos. VDM grupės paslauga nemokamai neteikiama ar mažesnės kainos įkainis netaikomas nuo tos dienos, kai išnyko aplinkybės šią paslaugą teikti nemokamai arba taikyti mažesnį įkainį. Informaciją, galinčią turėti įtakos VDM grupės paslaugą teikti nemokamai arba netaikyti mažesnio įkainio, tėvai privalo pranešti mokyklai ne vėliau kaip per 5 darbo dienas nuo aplinkybių pasikeitimo dienos, bet ne vėliau kaip iki mėnesio paskutinės darbo dienos. Mokykla priima sprendimą dėl taikyto mažesnio įkainio perskaičiavimo ir (ar) jo taikymo nutraukimo, VDM grupės nemokamos paslaugos teikimo nutraukimo, jeigu pati gauna duomenų apie aplinkybių, turėjusių įtakos paslaugai teikti, pasikeitimą ir (ar) išnykimą. Apie priimtą sprendimą ir jo motyvus mokykla ne vėliau kaip per 3 darbo dienas raštu informuoja tėvus.

12. VDM grupės paslaugos mokestis mokamas tik už faktinį valandinį VDM grupės lankymo laiką.

13. VDM grupės mokytojas privalo pildyti mokinių lankomumo žiniaraštį, kurį paskutinę mėnesio darbo dieną, patvirtintą mokyklos direktoriaus parašu per dokumentų valdymo sistemą „Kontora“ pateikia biudžetinei įstaigai „Kauno biudžetinių įstaigų buhalterinė apskaita“.

14. VDM grupės paslaugos mokestis skaičiuojamas už praėjusį mėnesį ir turi būti sumokėtas iki mėnesio 20 dienos.

15. Kiti VDM grupę lankančių mokinių tėvų įsipareigojimai ir paslaugos teikimo sąlygos nustatomi laikantis Aprašo nuostatų dvišalėje sutartyje (sutarties pavyzdinė forma pridedama).

16. Nesumokėtas VDM grupės paslaugos mokestis išieškomos Lietuvos Respublikos teisės aktų nustatyta tvarka.

17. Mažiausias VDM grupės mokinių skaičius – 16, didžiausias – 24, jei mokykla, atsižvelgdama į tokios paslaugos poreikį, pageidauja formuoti daugiau nei vieną grupę. Nuostata dėl mažiausio mokinių skaičiaus nėra taikoma, kai mokykloje formuojama tik viena VDM grupė.

18. Mokinys į VDM grupę priimamas ir išbraukiamas jo tėvams pateikus rašytinį prašymą mokyklos direktoriui. Mokinio priėmimas į VDM grupę įforminamas mokyklos direktoriaus įsakymu.

19. Išskirtiniais atvejais (ypač žemi mokinio mokymosi pasiekimai, nepakankami socialiniai įgūdžiai, dėl nepalankios aplinkos veiksnių patiriami mokymosi sunkumai ir pan.) VDM grupės paslauga mokiniui gali būti siūloma mokyklos Vaiko gerovės komisijos sprendimu.

20. Paslaugai, nurodytai Apraše, teikti gali būti pasitelkiamas ir laisvasis mokytojas, kuris sudaro sutartis su mokinių tėvais. Laisvieji mokytojai patalpas mokykloje išsinuomoja pagal galiojančius teisės aktus ir VDM grupės paslaugą teikia laikydamiesi Aprašo nuostatų, įskaitant ir nustatytą mokesčio dydį už teikiamą paslaugą.

**IV SKYRIUS**

**VDM GRUPĖS DARBO ORGANIZAVIMAS**

21. Mokyklos direktorius užtikrina, kad VDM grupėje mokiniams būtų sudarytos saugios ir sveikos, teisės aktų reikalavimus atitinkančios ugdymo(si) sąlygos.

22. VDM grupės darbas organizuojamas pagal mokyklos direktoriaus patvirtintą VDM grupės metinį veiklos planą ir dienotvarkę, kuri derinama su priešmokyklinio ugdymo ir pradinio ugdymo klasių tvarkaraščiais. VDM grupės metinis veiklos planas turi atitikti mokyklos tikslus, uždavinius ir turi būti grindžiamas mokytojų, mokinių ir jų tėvų bendradarbiavimu.

23. VDM grupės mokinių veiklą organizuoja VDM grupės mokytojas – neformaliojo (papildomo) ugdymo organizatorius arba laisvasis mokytojas. Šiai veiklai organizuoti VDM grupės mokytojas (grupės auklėtojas) gali pasitelkti kitus mokyklos mokytojus, pagalbos mokiniui specialistus, neformaliojo švietimo mokytojus, visuomenės sveikatos priežiūros specialistus, socialinius partnerius, vietos bendruomenės narius ir kitus paslaugų teikėjus. Kiti asmenys (mokinių tėvai, bendruomenės nariai, įvairių profesijų specialistai), teikiantys pagalbą organizuojant mokinių užimtumą VDM grupėje ir neturintys pedagogo kvalifikacijos, su VDM grupės mokiniais dirba tik dalyvaujant VDM grupės mokytojui (grupės auklėtojui).

24. VDM grupės vykdomos programos, teikiamos paslaugos ir veiklos gali būti organizuojamos ne tik mokyklos erdvėse, bet ir kitose ugdymui, edukacijai, kultūrai, poilsiui ir pramogoms pritaikytose erdvėse – parkuose, muziejuose, bibliotekose, dienos centruose ir kt.

25. VDM grupės mokytojas (grupės auklėtojas):

25.1. organizuoja VDM grupės mokinių užimtumą pagal patvirtintą metinį veiklos planą ir dienotvarkę;

25.2. sudaro galimybę VDM grupės mokiniams dalyvauti mokykloje organizuojamoje neformaliojo švietimo veikloje, individualios švietimo pagalbos užsiėmimuose, ugdytis bendrąsias kompetencijas;

25.3. prireikus informuoja mokinių tėvus apie VDM grupės mokinių savijautą, sveikatą, elgesį, veiklą VDM grupėje ir kt.

26. Organizuojant VDM grupės darbą derinamos neformaliojo ugdymo veiklos, užtikrinama neformaliojo ugdymo veiklų įvairovė, stiprinama formaliojo ir neformaliojo ugdymo dermė.

27. Priemonėmis, reikalingomis VDM grupės veiklai organizuoti (popierius, spalvotas popierius, stalo žaidimai ir kt.) pagal galimybes aprūpina mokykla ir (ar) VDM grupės mokinių tėvai.

**VI SKYRIUS**

**BAIGIAMOSIOS NUOSTATOS**

31. Už VDM grupės veiklos priežiūrą ir Aprašo nuostatų įgyvendinimą atsako mokyklos direktorius.

\_\_\_\_\_\_\_\_\_\_\_\_\_\_\_\_\_\_\_\_\_